MS «Black Watch» (1939)

**MS «Black Watch»** var et passasjerskip eid av Fred Olsen Lines.

## Historie
"Black Watch" ble bygget ved Aker Mekaniske Verksted i Oslo for A/S Ganger Rolf som var et underselskap til Fred Olsen Lines og hun ble overtatt av rederiet i desember 1939.  Sammen med søsterskipet "Black Prince" skulle det gå i passasjertrafikk mellom Kristiansand, Newcastle og Oslo.  Krigen var brutt ut og skipet fikk kun noen få turer før rederiet besluttet å legge begge i opplag på grunn av meget høye krigsassuranseforsikring ved seilas på engelske havner. "Black Watch" var rederiets stolthet med sitt elegante og luksuriøse interiør og hun hadde lugarkapasitet til 246 passasjerer

Ved det tyske angrepet på Norge 9. april 1940 lå tre av rederiets skip  -  "Black Watch", "Black Prince" og "Bretagne"  -  i opplag i Åsenfjorden ved Trondheim. I august 1940 rekvirerte tyskerne alle tre skipene og «Black Watch» ble drevet av det tyske rederiet Horn AG i Lübeck.

«Black Watch» hadde norsk besetning frem til 1943, da mannskapet ble skiftet ut med tysk mannskap. I tysk tjeneste var skipet fram til tidlig i 1942 hovedkvarter for general Eduard Dietl og Gebirgkorps Norwegen. Skipet ble omdøpt til "Büffel", fikk påmalt alpejegernes "Edelweis" symbol fremme på overbygningen. Og hun ble stasjonert i Kåfjord i Finnmark. Tidlig i 1942 overtok Kriegsmarine "Black Watch" til bruk som depot- forlegnings- og rekreasjonsfartøy og plasserte skipet i Narvik. I desember samme år ble hun forflyttet til Hammerfest hvor hun lå til oktober 1944 i tjeneste som støtteskip for ubåtflåten. Ved den tyske evakueringen av Finnmark høsten 1944 ble hun i oktober seilt til fjorden Kilbotn, en side arm til Vågsfjorden ved Harstad.

## Britisk angrep
Den 4. mai 1945 lå "Black Watch" fortøyd i Kilbotn 10 km sør for Harstad sammen med den tyske ubåten «U 711» og forsyningsskipet "Senja" og luftvernkrysseren "Thetis". "U 711" hadde nettopp ankommet og var fortøyd ved siden av "Black Watch" da 44 britiske TBF Avenger og F4F Wildcat-fly angrep kl. 1700 om ettermiddagen. Det var den britisk operasjon "Judgement" som ble iverksatt. I alt sju 250kg bomber fra de britiske flyene traff "Black Watch". To av bombene traff skroget ved bakre lasterom og skipet knakk i to og veltet til babord. Vraket av «Black Watch» ligger på en dybde av femten til femti meters dyp. I 1964 ble akterdelen av skroget til "Black Watch" fjernet av Høvding Skipsopphugging.

Ikke langt unna "Black Watch" ligger vraket av den tyske ubåten «U 711». Den fikk ved angrepet trykkskader på skroget og mannskapet prøvde å sette den på land på andre siden av fjorden. De lyktes ikke og "U 711" sank midtfjords.

I samme angrep senket de britiske flyene frakteskipet "Senja" som også var rekvirert av tyskerne og seilte med tysk mannskap. Hun tilhørte Vesterålske Dampskipsselskap på Stokmarknes. Hevet i 1947.

## Litteratur
* Rainer Busch & Hans-Joachim Röll: *Der U-Boot-Krieg 1939–1945, Band II: Der U-Boot-Bau auf deutschen Werften von September 1939 - Mai 1945. * E.S. Mittler & Sohn, Hamburg/Berlin/Bonn, ISBN 3-8132-0512-6
* *Todesfalle "Black Watch"*, i: *U-Boot im Focus*, No.5, Luftfahrtverlag-Start, Bad Zwischenahn, 2009, ISBN 978-3-941437-03-6
*Harald Isachsen "Angrepet på Black Watch"  Vågsfjord krigshistorie 2009, ISBN 978-82-998024-2-0

## Eksterne lenker
* 
* 
*  M/S Black Watch Warsailors.com